UV-studente 'verheug' oor rektor se uittrede | Netwerk24
Vyf verdagtes is Donderdag in Ceres in die Wes-Kaap in hegtenis geneem vir die moord op 'n 55-jarige man en poging tot moord op 'n 36-jarige man ná 'n bakleiery tussen twee taxiverenigings.
Nóg 'n man vas ná moord op branderplankryer
'n Tweede is in hegtenis geneem ná die moord op David Wolfromm (38), 'n volhoubare-energie ingenieur, van Scarborough naby Kommetjie.
Imran Tahir het na Kagiso Rabada gestap en hom om verskoning gevra toe dié twee boulers mekaar onlangs ná die Indiese Premierliga (IPL) weer in die Protea-kamp gesien het.
Novak Djokovic het die laaste twee weke goeie spel op klei opgedis, maar die wêreld se voorste manstennisspeler besef hy sal stukke moet verbeter as hy sy tweede Franse Ope-titel wil wen.
Byna die helfte van gegradueerde beroepslui wil emigreer, volgens 'n nuwe peiling.
Die mark het Woensdag gehou van die meubelhandelaar Lewis se jaarresultat.
Renéy bou vir geliefdes monumente
Op die voorblad van Smit Motors, die tweede roman van Réney Warrington, is daar 'n man wat 'n klein dogtertjie in sy arms koester.
UV-studente 'verheug' oor rektor se uittrede
Deur Elsje Waldeck 16 Mei 2016 11:24
Prof. Jonathan Jansen, visekanselier en rektor van die UV, stap uit die Equitas-gebou nadat hy sy uittrede aangekondig het. Foto: Conrad Bornman
Studente aan die Universiteit van die Vrystaat (UV) het Maandag in die sosiale media uiting aan hul blydskap gegee nadat prof. Jonathan Jansen, rektor en visekanselier van die UV, aangekondig het dat sy termyn op 31 Augustus verstryk.
Volgens Lindokuhle Ntuli, studenteraadvoorsitter, is Maandag " 'n geweldige lekker dag".
Hy het kort ná die aankondiging op sy Facebook-blad geskryf dit is gedane sake.
"It is now official, Prof Jonathan Jansen is stepping down as UFS Vice-Chancellor and Rector. Can we all meet to sing Solomon Mahlangu. It's done!"
Skaars 'n uur nadat hy dit geskryf het, is die inskrywing al 60 keer gedeel en sowat 180 mense het dit ge-like.
"Jy kan in die sosiale media sien dat die studente gelukkig is (oor die aankondiging)," sê Ntuli.
"Dit was nooit 'n aanval op Jansen as persoon nie, maar wel 'n aanval op sy kantoor en wie hy in die kantoor is," sê 'n verheugde Ntuli.
Ntuli sê studente hoop dat die nuwe rektor en visekanselier progressief sal wees en die studente se belange op die hart sal dra.
"Dit gaan nie oor enigiemand anders nie. Dit gaan oor 'n goeie toekoms vir die studente."
Luidens 'n verklaring deur regter Ian van der Merwe, voorsitter van die UV-raad, sal Jansen in September vanjaar 'n genootskap aan die Sentrum vir Gevorderde Studie en Gedragswetenskappe aan die Stanford-Universiteit in Amerika aanvaar.
"Die genootskap, wat vroeër vanjaar aan hom toegeken is, is vir hom 'n geleentheid om sy loopbaan as internasionaal bekende akademikus in opvoedkunde te bevorder. Prof. Jansen se vertrek is 'n groot verlies vir die universiteit, maar die raad aanvaar sy besluit om uit te tree en sy akademiese loopbaan, asook ander geleenthede, na te streef," lui die verklaring.
Ná die aankondiging wou nie een van die senaatslede wat by die gebou uitgestap gekom het, met Netwerk24 oor die aankondiging praat nie.
Die verklaring lui verder dat die UV-raad dankbaar is vir "die visie en die inspirerende leierskap" wat Jansen in sy termyn verskaf het.
"Hy het die universiteit deur moeilike en komplekse tye gelei – van ná die Reitz-voorval tot en met die onlangse studenteprotesaksie.
"Hy het ook bestendigheid en respek vir die universiteit gebring – nasionaal sowel as internasionaal."
Van der Merwe het hom namens die raad en die universiteitsgemeenskap bedank "vir sy bydrae as 'n bekwame, energieke en toegewyde leier".
Indien Jansen se pos teen die einde van Augustus vanjaar nog nie gevul is nie, sal prof. Nicky Morgan, huidige viserektor, as rektor en visekanselier waarneem.
"Die raad sal binnekort die proses begin om deur middel van 'n nasionale en internasionale soektog 'n opvolger aan te stel."
Jansen sê luidens 'n verklaring dat hy destyds in 2009 aan sy kollegas gesê het dat hy nie langer as sewe jaar sal aanbly nie.
"Na my raming die optimale tydperk om 'n meetbare impak op die akademiese transformasie van 'n universiteit te maak," lui die verklaring.
Hy sê hy het altyd verwag dat die oomblik van sy uittrede gemengde gevoelens sou meebring.
"Aan die een kant was die afgelope sewe jaar by verre die opwindendste leierskapposisie wat ek bevoorreg was om te beklee."
Hy noem verder hoogtepunte in sy UV-loopbaan onder meer "die stadige, maar bestendige transformasie van koshuise", die "meer inklusiewe taalbeleid" en "die geleidelike, maar besliste veranderinge aan die institusionele simboliek vir groter insluiting, wat met die universiteitswapen begin het".
Hy sê die besluit om uit te tree is ook moeilik.
"Ek was baie, baie bevoorreg om vir so lank op so 'n spesiale plek te wees."
Lacea Loader, woordvoerder van die UV, het bevestig dat dr. Choice Makhetah, viserektor, ook bedank het en net tot 31 Mei by die UV sal wees.
"Prof. André Keet, direkteur: Instituut vir Versoening en Maatskaplike Geregtigheid, wat reeds in 'n raadgewende hoedanigheid in die rektoraat dien, sal van 1 Junie 2016 in dr. Makhetha se portefeulje waarneem totdat die raad die vakante pos gevul het."
Morgan sal van 16 Mei 2016 tot 15 Augustus 2016 'n kort sabbatsverlof neem. Prof. Prakash Naidoo, prinsipaal van die Qwaqwa-kampus, sal vir hierdie tydperk in Morgan se portefeulje waarneem.